text: La perspectiva dels mestres sobre l'adaptació i la integració dels infants adoptats a l'entorn escolar - PSITIC
  La perspectiva dels mestres sobre l'adaptació i la integració dels infants adoptats a l'entorn escolar
  Referència: Alguacil, M. i Pañellas, M.(2010). La perspectiva dels mestres sobre l'adaptació i la integració dels infants adoptats a l'entorn escolar. Aloma. Revista de Psicologia i Ciències de l'Educació,27, p.151-181
  Els infants adoptats presenten algunes especificitats que poden afectar la seva integració i evolució escolar (Palacios, 2007b; Dalen, 2007). Aquest ha estat el motiu de la present recerca que té tres finalitats: obtenir una descripció de les característiques dels infants adoptats en les etapes d'Educació Infantil i de Primària, mitjançant l'observació externa realitzada pels seus tutors d'aula; analitzar les necessitats dels mestres per atendre convenientment els nens procedents de l'adopció; posar els fonaments d'un programa escola-família per millorar l'adaptació escolar del nen i de la nena adoptats.
  En l'estudi van participar-hi 42 professors de 18 escoles de Catalunya. Les variables escollides per a analitzar els resultats del qüestionari, dissenyat per a la recerca, van ser les següents: etapa d'escolarització dels infants adoptats, sexe, anys d'escolarització dels menors, país d'origen dels nens, temps que fa que van ser adoptats i anys d'experiència del mestre.
  Atenent a aquestes variables, es va realitzar una anàlisi quantitativa i una anàlisi qualitativa. La quantitativa va consistir en un estudi descriptiu i un inferencial sobre la visió dels mestres dels infants adoptats i la relació amb la família adoptiva i la qualitativa en la categorització de les respostes dels mestres arran de les seves necessitats de formació per a atendre els menors procedents de l'adopció i del tractament a l'aula del fet adoptiu.